Blcháč, Ján, poslanec NR SR (2023-12-20):
Ďakujem pekne. Vážený pán predsedajúci, kolegyne, kolegovia, dovoľte, aby som ako určený spravodajca predniesol spoločnú správu výborov Národnej rady o výsledku prerokovania vládneho návrhu zákona o štátnom rozpočte na rok 2024 a návrhu rozpočtu verejnej správy na roky 2024 až 2026, tlač 110. Výbor Národnej rady pre financie a rozpočet ako gestorský výbor podáva spoločnú správu výborov, tlač 100, Národnej rade Slovenskej republiky. Predseda Národnej rady svojím rozhodnutím č. 113 z 12. decembra 2023 pridelil vládny návrh zákona o štátnom rozpočte na rok 2024 a návrh rozpočtu verejnej správy na roky 2024 až 2026 všetkým výborom Národnej rady okrem mandátneho a imunitného výboru: výboru pre nezlučiteľnosť funkcií, osobitného kontrolného výboru na kontrolu činnosti Vojenského spravodajstva a výboru na preskúmavanie rozhodnutí Národného bezpečnostného úradu. Zároveň určil ako gestorský výbor výbor pre financie a rozpočet, ktorému výbory Národnej rady podajú stanovisko o výsledku prerokovania. Všetky výbory Národnej rady, ktorým bol vládny návrh zákona pridelený, podali gestorskému výboru stanovisko. Návrh rozpočtu verejnej správy na roky 2024 až ´26 Národná rada prerokúva ako informáciu a berie na vedomie podľa § 4 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Gestorský výbor zobral na vedomie stanovisko Najvyššieho kontrolného úradu k návrhu štátneho rozpočtu na rok 2024, tlač 93. Výsledok prerokovania vládneho návrhu zákona o štátnom rozpočte na rok 2024, tlač 100. Návrh zákona o štátnom rozpočte na rok 2024 odporučili Národnej rade schváliť príslušné výbory nasledovne. Súhlas a odporúčanie schváliť návrh zákona o štátnom rozpočte bez pripomienok vyjadrili výbory: ústavnoprávny výbor, výbor pre financie a rozpočet, výbor pre pôdohospodárstvo a životné prostredie, výbor pre obranu a bezpečnosť, výbor pre sociálne veci, výbor pre vzdelávanie, vedu, mládež a šport, výbor pre kultúru a médiá, výbor pre ľudské práva a národnostné menšiny, výbor pre európske záležitosti a výbor pre verejnú správu a regionálny rozvoj. Platné uznesenie nebolo prijaté v tomto, v tejto časti neevidujeme žiadny výbor. Platné uznesenie nebolo prijaté, výbory nehlasovali, nakoľko neboli uznášaniaschopné v nasledujúcich výboroch: výbor pre zdravotníctvo, výbor pre hospodárske záležitosti a zahraničný výbor. K návrhu rozpočtu kapitol a návrhy rozpočtov jednotlivých rozpočtových kapitol boli schválené výbormi, čo je uvedené pod bodom III čl. 2 v spoločnej správe. Z uznesení výborov Národnej rady uvedených pod bodom II tejto správy nevyplývajú žiadne pozmeňujúce a doplňujúce návrhy k paragrafovému zneniu ani k prílohám vládneho návrhu zákona o štátnom rozpočte na rok 2024. Iné odporúčania a požiadavky výborov Národnej rady k návrhu zákona o štátnom rozpočte na rok 2024 – výbor pre financie a rozpočet, ústavnoprávny výbor, výbor pre hospodárske záležitosti, výbor pre zdravotníctvo, výbor pre pôdohospodárstvo a životné prostredie, výbor pre sociálne veci, výbor pre ľudské práva a národnostné menšiny, výbor pre vzdelávanie, vedu, mládež a šport, výbor pre kultúru a médiá, výbor pre obranu a bezpečnosť a výbor pre verejnú správu a regionálny rozvoj odporúčajú, aby Národná rada požiadala vládu Slovenskej republiky o dôsledné zabezpečenie úloh vyplývajúcich zo schváleného štátneho rozpočtu na rok 2024. Gestorský výbor odporúča schváliť. Výbor pre financie a rozpočet ako gestorský výbor odporúča Národnej rade hlasovať nasledovne. O bode spoločnej správy z časti IV s návrhom gestorského výboru predmetný návrh schváliť. Gestorský výbor odporúča prípadne schválené pozmeňujúce návrhy prednesené počas rozpravy a schválené hlasovaním Národnej rady Slovenskej republiky zapracovať do uznesenia, ktoré je prílohou tejto spoločnej správy. Výbor pre financie a rozpočet uznesením č. 37 z 19. decembra 2023 zobral na vedomie stanovisko Najvyššieho kontrolného úradu Slovenskej republiky k návrhu štátneho rozpočtu na rok 2024, tlač 93. Spoločná správa výborov, tlač 100a, bola schválená uznesením výboru pre financie a rozpočet č. 39 z 19. decembra 2023. Výbor určil poslancov Jána Blcháča, Daniela Karasa, Igora Váleka, Radomíra Šalitroša, Dušana Muňka, Zdenka Svobodu a Pavla Ľuptáka za spoločných spravodajcov výboru. Ďalej navrhol Národnej rade vysloviť súhlas, aby predseda Najvyššieho kontrolného úradu Slovenskej republiky Ľubomír Andrassy mohol uviesť stanovisko Najvyššieho kontrolného úradu Slovenskej republiky k návrhu štátneho rozpočtu Slovenskej republiky na rok 2024, tlač 93, na schôdzi Národnej rady Slovenskej republiky. Zároveň poveril spoločného spravodajcu predsedu výboru Jána Blcháča: 1. predniesť spoločnú správu na schôdzi Národnej rady, 2. navrhnúť Národnej rade postup pri hlasovaní v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Ďakujem, skončil som, vážený pán predsedajúci, otvorte, prosím, rozpravu, do ktorej sa hlásim ako prvý.